Skupni predlog UREDBA SVETA o omejevalnih ukrepih zaradi razmer v Srednjeafriški republiki /* JOIN/2014/01 final - 2014/0004 (NLE) */





OBRAZLOŽITVENI MEMORANDUM (1) Svet je 23. decembra 2013 sprejel Sklep 2013/798/SZVP o omejevalnih ukrepih proti Srednjeafriški republiki, s katerim je v skladu z Resolucijo 2127 (2013) Varnostnega sveta Združenih narodov, sprejeto 5. decembra 2013, uvedel embargo na orožje za Srednjeafriško republiko. (2) Za izvajanje Sklepa 2013/798/SZVP so potrebni dodatni ukrepi Unije. (3) Visoki predstavnik Unije za zunanje zadeve in varnostno politiko ter Komisija bi zato morala predložiti predlog uredbe o omejevalnih ukrepih zaradi razmer v Srednjeafriški republiki. 2014/0004 (NLE) Skupni predlog UREDBA SVETA o omejevalnih ukrepih zaradi razmer v Srednjeafriški republiki SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Sklepa Sveta 2013/798/SZVP[1] z dne 23. decembra 2013 o omejevalnih ukrepih proti Srednjeafriški republiki, ob upoštevanju skupnega predloga Visokega predstavnika Unije za zunanje zadeve in varnostno politiko ter Komisije, ob upoštevanju naslednjega: (1) Sklep Sveta 2013/798/SZV uvaja embargo na orožje za Srednjeafriško republiko v skladu z Resolucijo 2127 (2013) Varnostnega sveta Združenih narodov z dne 5. decembra 2013. (2) Nekateri vidiki tega ukrepa spadajo na področje uporabe Pogodbe o delovanju Evropske unije, zato je predvsem zaradi zagotovitve, da jih bodo gospodarski subjekti v vseh državah članicah enotno uporabljali, za njihovo izvajanje potreben regulativni ukrep na ravni Unije – SPREJEL NASLEDNJO UREDBO: Člen 1 V tej uredbi se uporabljajo naslednje opredelitve pojmov: (a) „posredniške storitve“ pomeni: (i) pogajanja ali ureditve glede nakupa, prodaje ali dobave blaga in tehnologije ali finančnih in tehničnih storitev, vključno iz ene tretje države v drugo, ali (ii) prodajo ali nakup blaga in tehnologije ali finančnih in tehničnih storitev, tudi v tretjih državah, za prenos v drugo tretjo državo; (b) „Odbor za sankcije“ pomeni Odbor Varnostnega sveta Združenih narodov, ki je bil ustanovljen v skladu z odstavkom 57 Resolucije 2127 (2013) Varnostnega sveta Združenih narodov; (c) „tehnična pomoč“ pomeni vsako tehnično podporo v zvezi s popravili, razvojem, proizvodnjo, sestavljanjem, preizkušanjem, vzdrževanjem ali drugimi tehničnimi storitvami in je lahko v obliki navodil, svetovanja, usposabljanja, prenosa praktičnega znanja ali spretnosti ali svetovalnih storitev ter vključuje tudi ustne oblike pomoči; (d) „ozemlje Unije“ pomeni ozemlja držav članic, na katerih se uporablja Pogodba, pod pogoji, določenimi v Pogodbi, vključno z njihovim zračnim prostorom. Člen 2 1. Prepovedano je: (a) neposredno ali posredno zagotavljati tehnično pomoč ali posredniške storitve v zvezi z blagom in tehnologijo s Skupnega seznama vojaškega blaga Evropske unije[2] (v nadaljnjem besedilu: Skupni seznam vojaškega blaga) ali v zvezi z zagotavljanjem, proizvodnjo, vzdrževanjem in uporabo blaga s tega seznama vsem osebam, subjektom ali organom v Srednjeafriški republiki ali za uporabo v njej; (b) neposredno ali posredno zagotavljati financiranje ali finančno pomoč v zvezi s prodajo, dobavo, prenosom ali izvozom blaga in tehnologije s Skupnega seznama vojaškega blaga, zlasti v obliki subvencij, posojil in izvoznih kreditnih zavarovanj, kakor tudi zavarovanj in pozavarovanj, za vsakršno prodajo, dobavo, prenos ali izvoz takega blaga in tehnologije ali za zagotavljanje s tem povezane tehnične pomoči ali posredniških storitev vsem osebam, subjektom ali organom v Srednjeafriški republiki ali za uporabo v njej; (c) neposredno ali posredno zagotavljati tehnično pomoč, financiranje ali finančno pomoč ter posredniške ali transportne storitve v zvezi z zagotavljanjem oboroženega najemniškega vojaškega osebja v Srednjeafriški republiki ali za uporabo v njej; (d) zavestno in namerno sodelovati v dejavnostih, katerih cilj ali učinek je izogibanje prepovedim iz točk (a) do (c); 2. z odstopanjem od odstavka 1 se te prepovedi ne uporabljajo za: (a) zagotavljanje tehnične pomoči ali posredniških storitev v zvezi z nesmrtonosno vojaško opremo, namenjeno zgolj za uporabo v humanitarne ali varnostne namene; (b) zagotavljanje tehnične pomoči, financiranja ali finančne pomoči za prodajo, dobavo, prenos ali izvoz blaga in tehnologije s Skupnega seznama vojaškega blaga ali za zagotavljanje s tem povezane tehnične pomoči ali posredniških storitev; če je zagotavljanje takšne tehnične pomoči ali posredniških storitev, financiranja ali finančne pomoči vnaprej odobril Odbor za sankcije. Člen 3 Če fizične ali pravne osebe, subjekti ali organi niso imeli utemeljenega razloga za sum, da bi lahko s svojim ravnanjem kršili prepovedi iz te uredbe, za svoje ravnanje niso odgovorni. Člen 4 1. Države članice sprejmejo pravila o sankcijah, ki se uporabljajo za kršitve določb te uredbe, in vse potrebne ukrepe, da se zagotovi njihovo izvajanje. Predvidene sankcije morajo biti učinkovite, sorazmerne in odvračilne. 2. Države članice po začetku veljavnosti te uredbe nemudoma obvestijo Komisijo o teh pravilih in jo obveščajo o vseh poznejših spremembah. Člen 5 Kadar ta uredba določa obveznost uradnega obveščanja Komisije, sporočanja Komisiji ali druge vrste komuniciranja z njo, se za tako komunikacijo uporabljajo naslov in drugi kontaktni podatki iz Priloge. Člen 6 Ta uredba se uporablja: (a) na ozemlju Unije, vključno z njenim zračnim prostorom; (b) na vseh zrakoplovih ali vseh plovilih, ki so v pristojnosti držav članic; (c) za vse osebe na ozemlju ali zunaj ozemlja Unije, ki imajo državljanstvo ene od držav članic; (d) za vse pravne osebe, subjekte ali organe, registrirane ali ustanovljene po pravu ene od držav članic; (e) za vse pravne osebe, subjekte ali organe v zvezi z vsakim poslom, opravljenim v celoti ali delno znotraj Unije. Člen 7 Ta uredba začne veljati dan po objavi v Uradnem listu Evropske unije. Ta uredba je zavezujoča v celoti in se neposredno uporablja v vseh državah članicah. V Bruslju, Za Svet Predsednik [1] UL L 352, 24.12.2013, str. 51. [2] UL C 69, 18.3.2010, str. 9.